Polisie sê oor ondersoek ná plaaswerker sterfArgieffoto: Maroela Media Die polisie in Limpopo sê hy is steeds besig om ondersoek in te stel oor die presiese omstandighede van die fratsongeluk toe ŉ werker Sondag op ŉ plaas noord van Lephalale (Ellisras) gesterf het toe hy homself per ongeluk met ŉ pylgeweer geskiet het. Brig. Motlafela Mojapelo, woordvoerder van die polisie, het Maandag bevestig dat ŉ saak van strafbare manslag in verband met die voorval aanhangig gemaak is. Die polisie het aanvanklik net ŉ geregtelike doodsondersoek begin, maar dit is intussen na strafbare manslag verander. Mojapelo het vroeër gesê nog bykomende aanklagte in verband met die oortreding van die Wet op Vuurwapenbeheer kan later bygevoeg het, maar hy het Maandagmiddag gesê dit is nie meer die geval nie. “Die moontlikheid dat hierdie klagtes teen die boer gebring kan word, het nou weggeval, aangesien pylgewere in 2000 dereguleer is en ŉ persoon nie meer ŉ lisensie nodig het om so ŉ geweer te besit nie,” het hy gesê. Hy het gesê die saak van strafbare manslag is egter steeds aanhangig gemaak “omdat die boer ŉ gevaarlike wapen aan die oorledene oorhandig het wat uiteindelik tot sy dood gelei het”. Maroela Media het vroeër berig ŉ buffel het uit sy kamp op ŉ plaas in die Saamboubrug-distrik ontsnap en deur ŉ draad gebreek na ŉ buurman se plaas waar Tineyi Derrick Maringine, ŉ 30-jarige Zimbabwiër, gewerk het. Die 45-jarige eienaar van die buffel en een van sy werkers, ŉ 28-jarige man, is na die buurplaas om na die buffel te gaan soek. Maringine het hom by hulle aangesluit. Mojapelo het gesê Maringine het homself omstreeks 09:00 glo per ongeluk met ŉ pylgeweer geskiet terwyl hulle na die buffel geloop en soek het. “Hy het onmiddellik begin bewe en is na ŉ hospitaal in Polokwane gehaas. Hy het teen 12:00 gesterf, oënskynlik weens die effek van die stof wat gebruik word om die dier mee te verdoof,” het hy gesê. Die saak is toe by die polisie aangemeld. Mojapelo het gesê niemand is nog in verband met die voorval in hegtenis geneem of amptelik aangekla nie. Hy het gesê wanneer die ondersoek afgehandel is, sal die saak na die direkteur van openbare vervolging verwys word om te besluit of enigiemand vervolg moet word. “As polisie beveel ons ŉ aanklag van strafbare manslag teen die boer aan,” het hy gesê. Mojapelo het gesê die polisie is nog besig om ondersoek in te stel om te bepaal watter verdowingsmiddel in die pylgeweer gebruik is en waar dit vandaan kom.